চার্লস ইডি

চার্লস জন ইডি (; জন্ম: ২৯ অক্টোবর, ১৮৭০ - মৃত্যু: ২০ ডিসেম্বর, ১৯৪৫) তাসমানিয়ার হোবার্ট এলাকায় জন্মগ্রহণকারী অস্ট্রেলীয় আন্তর্জাতিক ক্রিকেটার, অস্ট্রেলীয় রুলস ফুটবলার, প্রশাসক ও রাজনীতিবিদ ছিলেন। অস্ট্রেলিয়া ক্রিকেট দলের অন্যতম সদস্য ছিলেন তিনি। ১৮৯৬ থেকে ১৯০২ সময়কালে অস্ট্রেলিয়ার পক্ষে আন্তর্জাতিক ক্রিকেটে অংশগ্রহণ করেছেন।

ঘরোয়া প্রথম-শ্রেণীর অস্ট্রেলীয় ক্রিকেটে তাসমানিয়া দলের প্রতিনিধিত্ব করেন। দলে তিনি মূলতঃ অল-রাউন্ডার হিসেবে খেলতেন। ডানহাতে ব্যাটিংয়ের পাশাপাশি ডানহাতি ফাস্ট বোলিংয়ে পারদর্শী ছিলেন চার্লস ইডি।

প্রথম-শ্রেণীর ক্রিকেট 
১৮৮৯-৯০ মৌসুম থেকে ১৯০৭-০৮ মৌসুম পর্যন্ত চার্লস ইডি’র প্রথম-শ্রেণীর খেলোয়াড়ী জীবন চলমান ছিল। পনেরো স্টোন ওজনসম্পন্ন ছিলেন। দীর্ঘ ছয় ফুট তিন ইঞ্চি উচ্চতার অধিকারী চার্লস ইডি অল-রাউন্ডারের ভূমিকায় অবতীর্ণ হতেন। ডানহাতে আক্রমণাত্মক ব্যাটিংয়ের পাশাপাশি ডানহাতে ফাস্ট বোলিং করতেন তিনি। ১৮৯৫ সালে তাসমানিয়ার সদস্যরূপে ভিক্টোরিয়ার বিপক্ষে ১১৬ ও অপরাজিত ১১২ রান তুলেছিলেন। একই সালে মেলবোর্নে তাসমানিয়ার সদস্যরূপে ভিক্টোরিয়ার বিপক্ষে ৮/৩৫ বোলিং পরিসংখ্যান গড়েন।

১৮৮৯ থেকে ১৯০৮ সময়কাল পর্যন্ত তাসমানিয়ার পক্ষে প্রথম-শ্রেণীর ক্রিকেট খেলায় অংশ নিয়েছিলেন। শেফিল্ড শিল্ড ও অন্যান্য প্রতিযোগিতায় তাসমানিয়ার পক্ষে অংশগ্রহণের পূর্বে তিনি তাসমানিয়ার ক্লাব ও প্রতিনিধিত্বমূলক দলে খেলতেন।

তাসমানীয় ক্লাব ব্রেক ও’ ডে এবং আরেকটি তাসমানীয় দল ওয়েলিংটন ক্লাবের মধ্যকার খেলায় অবিস্মরণীয় ইনিংস খেলে নিজেকে স্মরণীয় করে রেখেছেন। ১৯০২ সালে অনুষ্ঠিত ঐ খেলায় দলের ৯০৮ রানের মধ্যে নিজে করেছিলেন অপরাজিত ৫৬৬ রান। দীর্ঘ আট ঘণ্টারও কম সময় নিয়ে এ ইনিংসটি খেলেছিলেন। ৪৭৭ মিনিটে সংগৃহীত রানগুলো তিনটি শনিবারে সম্পন্ন হয়েছিল। অদ্যাবিধ এ সংগ্রহটি যে-কোন স্তরের ক্রিকেটে তৃতীয় সর্বোচ্চ ব্যক্তিগত ইনিংসের মর্যাদা পেয়ে আসছে। ২০১৬ সালে প্রণব ধন্যবাদের অপরাজিত ১০০৯ রান ও ১৮৯৯ সালে এ. ই. জে. কলিন্স ৬২৮ রান তুলে তার সামনে অবস্থান করছেন। এছাড়াও, জানুয়ারি, ১৯০৬ সালে সাউথ হোবার্টের সদস্যরূপে ইস্ট হোবার্টের বিপক্ষে ৪২ রান খরচায় ১০ উইকেটের সবগুলো করায়ত্ত্ব করেন।

আন্তর্জাতিক ক্রিকেট 
সমগ্র খেলোয়াড়ী জীবনে দুইটিমাত্র টেস্টে অংশগ্রহণ করেছেন চার্লস ইডি। ২২ জুন, ১৮৯৬ তারিখে লর্ডসে স্বাগতিক ইংল্যান্ড দলের বিপক্ষে টেস্ট ক্রিকেটে অভিষেক ঘটে তার। এরপর, ২৮ ফেব্রুয়ারি, ১৯০২ তারিখে মেলবোর্নে একই দলের বিপক্ষে সর্বশেষ টেস্টে অংশ নেন তিনি।

১৮৯৬ সালে ইংল্যান্ড গমনার্থে তাকে অস্ট্রেলীয় দলের সদস্যরূপে অন্তর্ভুক্ত করা হয়। কিন্তু ঐ সফরে তিনি নিজ নামের প্রতি সুবিচার করতে পারেননি। লর্ডস টেস্টে মাত্র ১২ রান তুলেছিলেন। তবে, বল হাতে চার উইকেট লাভ করেন। প্রথম টেস্টে অপরাজিত ১০ ও ২ রান তুলেন। তবে, বল হাতে নিয়ে সফলতার স্বাক্ষর রাখেন। ৩২ ওভারে ৪/৬৯ পান। অসুস্থতা তার খেলায় প্রভাব ফেলে। সমগ্র সফরে ১৬ খেলায় অংশ নিয়ে ১৩.১৭ গড়ে ২৯০ রান তুলতে সক্ষম হন। এছাড়াও, ২৫.৮০ গড়ে ১৬ উইকেট দখল করেন তিনি।

এরপর, ১৯০১-০২ মৌসুমে আরেকটি টেস্টে অংশগ্রহণ করতে পেরেছিলেন। এবারও তিনি কম সফল হন।

অবসর 
ক্রিকেট খেলার পাশাপাশি অস্ট্রেলীয় রুলস ফুটবলে দক্ষ ছিলেন। দুই মেয়াদে ২৫ বছর তাসমানীয় ফুটবল লীগে সভাপতিত্ব করেছেন।

ক্রিকেট খেলা থেকে অবসর গ্রহণের পর অস্ট্রেলীয় কন্ট্রোল বোর্ডের সভাপতির দায়িত্ব পালন করেন। এছাড়াও, ১৯৪৪ থেকে ১৯৪৫ সাল পর্যন্ত তাসমানীয় আইনসভায় সভাপতির দায়িত্বে ছিলেন।

২০ ডিসেম্বর, ১৯৪৫ তারিখে ৭৫ বছর বয়সে তাসমানিয়ার হোবার্ট এলাকায় চার্লস ইডি’র দেহাবসান ঘটে।

তথ্যসূত্র

আরও দেখুন 
 টম ম্যাককিবিন
 উইলিয়াম মোল
 অ্যাশেজ সিরিজের তালিকা
 ওয়েস্টার্ন অস্ট্রেলিয়া ক্রিকেট দল
 অস্ট্রেলীয় টেস্ট ক্রিকেটারদের তালিকা
 প্রথম-শ্রেণীর ক্রিকেট দলসমূহের বর্তমান তালিকা

বহিঃসংযোগ 

 
 

১৮৭০-এ জন্ম
১৯৪৫-এ মৃত্যু
অস্ট্রেলীয় ক্রিকেটার
অস্ট্রেলিয়ার টেস্ট ক্রিকেটার
অস্ট্রেলীয় ক্রীড়াবিদ-রাজনীতিবিদ
তাসমানিয়ার ক্রিকেটার
তাসমানিয়া থেকে আগত ক্রিকেটার
হোবার্ট থেকে আগত ক্রিকেটার‎